ऐसा भी बिलकुल नहीं है कि मिताली राज का सफर एक दम आसान, चिंता-रहित और तनाव-मुक्त रहा है। मिताली ने जब क्रिकेट खेलना शुरू किया था उन दिनों बहुत ही कम लोग जानते थे कि महिलाएँ भी क्रिकेट खेलतीं हैं। एक और जहाँ देश में क्रिकेट की लोकप्रियता लगातार बढ़ रही थी, क्रिकेट का जादू लोगों के सर चढ़कर बोल रहा था, कई लोगों ने तो क्रिकेट को ही अपना धर्म मान लिया वहीं दूसरी और कई सारे लोग ऐसे भी थे जिनके लिए ये यकीन करना मुश्किल था कि महिलाएँ भी क्रिकेट खेलती हैं। और महिलाओं और पुरुषों का खेल बिलकुल एक जैसा है। नियम सारे एक हैं। मैदान वहीं हैं। वही चुनौतियां हैं और वही तगड़ी गला-काट प्रतिस्पर्धा। मिताली बताती हैं कि जब उन्होंने भारतीय टीम में जगह बनाई तब भी उन्हें खुद ये पता नहीं था कि भारत की बड़ी महिला क्रिकेटर कौन हैं? वो कैसी दिखती हैं ?कैसा खेलती हैं। उनके नाम क्या-क्या रिकार्ड हैं। सीनियर टीम में जगह मिलने के बाद ही मिताली को उस समय की महान महिला क्रिकेटरों - शांता रंगास्वामी, डायना एडुलजी के बारे में जानने का मौका मिला। ये वही समय था जब भारत में लगभग हर घर में लगभग सभी लोग भारतीय पुरुष क्रिकेट टीम के हर नए-पुराने खिलाड़ी के बारे में जानते थे। मिताली ने बताया कि उन दिनों महिला क्रिकेट को उतना प्रोत्साहन भी नहीं मिलता था जितना अब मिल रहा है। उन दिनों जब क्रिकेटर ट्रेन में सफर करते थे तो लोग इन खिलाडियों के बड़े किट बैग देखकर उनसे पूँछते थे कि क्या वे हॉकी खेलने जा रही हैं ? जब इन लोगों को जवाब मिलता कि वे क्रिकेटर हैं और क्रिकेट खेलने जा रही हैं तो लोग आश्चर्यचकित रह जाते। इतना ही नहीं लोग महिला क्रिकेटरों से अजीब-अजीब सवाल पूछते थे , मसलन - क्या लडकियां भी क्रिकेट खेलती हैं ? क्या महिलाएं टेनिस बॉल से क्रिकेट खेलती हैं ? महिलाओं के लिए क्या नियम अलग हैं ?